Kollund Kirke
Kollund Kirke er en kirke beliggende midt i Kollund i Bov Sogn.
Kirkegården er omgivet af beplantede diger af stablede kampesten og af levende hegn. Indgang sker gennem en køreport i syd og en fodgængerlåge i nordøst.
Kollunds første kirke blev indrettet i 1952 i plejehjemmets spisesal, indtil den nuværende kunne tage pladsen i 1971. I mellemtiden var der planer om at flytte den ubenyttede frimenighedskirke i Stenderup nær Nybøl til Kollund, og en grund blev indkøbt til formålet i 1959. I 1965 fandt man alligevel flytningen for dyr, og planen faldt til jorden. I 1969 blev det i stedet besluttet at bygge en ny kirke, som arkitekten Karsten Rønnow havde tegnet.
Kirken, som stod færdig i 1971, består af ét stort rum med tårn i vest, opført i mursten og kalket hvid både indvendigt og udvendigt. Lysindfaldet sker gennem et vindue placeret højt oppe mod vest over pulpituret og et stort vindue i det sydøstlige hjørne, som går fra gulv til loft.
Kirkens alterbord består af to murede, hvidkalkede mure med en tyk bordplade i træ.
Over alterbordet hænger et forgyldt kors på væggen fra 1979, og umiddelbart syd herfor står den helt enkle trædøbefont i moderne stil, også fra 1979.
Kirken har ingen bænke, men i stedet stole med flettede sæder.
Over vestenden hænger pulpituret, hvor også orgelet står.
Det oprindelige altermaleri fra 1971 af Helge Nielsen blev ved en istandsættelse i 1979 flyttet til nordvæggen.
Prædikestolen i kirkens nordøstre hjørne blev også anskaffet ved istandsættelsen i 1979 og er ligesom resten af kirkens inventar i helt enkel moderne stil i lyse træfarver.